D'el lugar de Salinas de Bielsa, barrio més aversato enta lo norte de l'antigo lugar de Salinas (hue repartito d'entre dos municipios, Bielsa e Tella-Sin), la buegata sud-ueste d'el municipio s'enfila ta lo més alto per la baixadera de Gospisanna e l'Estibiella enta'l puntal d'el Bachaco (2.317 m), primer contrafuert d'a sierra d'as Zucas, que dende allá e t'adebán fará de muga conducindo las buegatas municipals enta'l mallo d'as Tres Serols per alto de totas las suyas tucas. Ye per alto d'a zaguera e més alta d'ixas (El Zucón (2.781 m)) que la cuenca de valles que forman Bielsa tiene-i un pas ta la montanya Sensa e las suyas estivas a traviés d'o cul de Pineta, que enantes en deciban la collata d'Anyisclo perque s'ubriba ena capezana a on naixe la garona d'ixa valle.